recursal/SuperWikiNEXT-32B huggingface dataset:
**איך הוא שר** הוא שיר שכתב, הלחין וביצע דני רובס, ואשר התפרסם ב-1989 באלבומו המצליח "בדרך אל האושר". השיר מציג את סיפור חייהם הטרגי של זמרי עבר מוכרים שדני רובס שמע בילדותו, שבעקבות הצלחתם הידרדרו לסמים, וסופם היה טרגי. אף שלפי עדותו של רובס הוא כתב את השיר כאזהרה לעצמו, בשיר דבק מיתוס שלפיו הוא נכתב על חייו ומותו של הזמר זוהר ארגוב.

הרקע לשיר
---------

רובס כתב את השיר בהשראת סיפורי החיים של כוכבי רוק שהידרדרו אל מותם בשיא הצלחתם, כגון אלביס פרסלי, ג'ניס ג'ופלין, ג'ימי הנדריקס וג'ים מוריסון. רובס סיפר שכתב את השיר לפני פריצתו לתודעה הציבורית, כאזהרה לעצמו.

המיתוס של זוהר ארגוב
--------------------

בשיר דבק סיפור שלפיו הוא נכתב על חייו ומותו של הזמר זוהר ארגוב. רובס פרסם את השיר כשנתיים לאחר מותו של ארגוב; סמיכות זו ומילות השיר, המגוללות את סיפורו של זמר הנישא על כנפי אהבת הקהל עד לנפילתו לסמים ומותו, חיזקו את ההשערות שאכן השיר נכתב על ארגוב. השורה מתוך השיר "מה נשאר מהזוהר, מכל השירים שהוא שר" לא הותירה כביכול מקום לספק. 

המיתוס נולד עם יציאת השיר כאשר בתוכנית הרדיו "ציפורי לילה" אמר המוזיקאי אביהו מדינה: "תראו תראו איך גם זמרים אשכנזים יכולים לכתוב שירים כל כך יפים על זוהר ארגוב", ואף השמיע את השיר כמה פעמים במהלך התוכנית. רובס השיב בתגובה שהמשפט של מדינה מכיל שלוש טעויות: "לא התכוונתי שזה יהיה שיר על זוהר ארגוב; אני לא אשכנזי – לא שזה משנה משהו; ואיך תראו? זה רדיו".

רובס סיפר בהזדמנויות רבות כי בעת כתיבת השיר כלל לא חשב על ארגוב אלא על מוזיקאים שאהב בנעוריו, כגון אלביס פרסלי, ג'ניס ג'ופלין, ג'ימי הנדריקס וג'ים מוריסון, שלא הצליחו להתמודד עם ההצלחה, נפלו לסמים ומצאו את מותם בגיל צעיר. עוד הוא מציין כי כתב את השיר בשלב שהיה יוצר צעיר (עוד לפני ההצלחה הגדולה) כמעין תמרור אזהרה אישי, כדי שזה לא יקרה לו. לאחר שפורסמה הפרשנות על ארגוב הוא שב למילות השיר ונוכח לראות שאומנם הן מתאימות להפליא, ומבחינתו מי שרוצה לראות בכך שיר על ארגוב מוזמן לעשות כן, מאחר שהשיר שייך למאזינים וכל אחד יכול לקחת אותו למקום האישי שלו.

הערות שוליים
------------

1. ↑  דני רובס , בדרך אל האושר | יוסמיוסיק – המלצות מוזיקה, באתר web.archive.org, ‏2009-05-22
2. 1 2  עובדות על השיר באתר מימה
3. ↑  סיון קדמי, דני רובס, באתר ynet, 29 ביולי 2008
4. ↑  שמועות - פרק 5: איך הוא שר של דני רובס, בעמוד הפייסבוק של כאן 88

קישורים חיצוניים
----------------

* ביצוע בתוכנית "סיבה למסיבה" בהנחיית רבקה מיכאלי, הערוץ הראשון, 1989, סרטון באתר יוטיוב
* ביצוע בתוכנית "תופסים ראש" "תופסים ראש" בהנחיית נתן דטנר, הערוץ הראשון, 1989, סרטון באתר יוטיוב
* ביצוע במסגרת הסדרה "קוטנר חופר בספרייה" בספרייה הלאומית, 2016, סרטון בערוץ "הספרייה הלאומית", באתר יוטיוב
* ביצוע חי באולפן גלגלצ, 2017, סרטון בערוץ "גלגלצ", באתר יוטיוב
* ביצוע בבית היוצר באקו"ם בנמל תל אביב במסגרת שידורי "ישראל מחוברת", 22 באפריל 2020, סרטון באתר יוטיוב
* ביצוע בתוכנית "ארון השירים היהודי" בכאן 11, 2021, סרטון בערוץ "כאן 11", באתר יוטיוב
* איך הוא שר, באוסף המוזיקה הישראלית
**ל'אוסאנוגרפיק** (בספרדית: **L'Oceanogràfic**) הוא אושנריום (אקווריום ציבורי), הממוקם על ערוץ נהר הטוריה היבש מדרום-מזרח למרכז העיר ולנסיה בספרד, בו מיוצגים בתי גידול ימיים שונים. הוא משולב בתוך המתחם התרבותי המכונה עיר האמנויות והמדעים ונפתח ב-14 בפברואר 2003.

זהו חלל המוקדש להיכרות עם העולם התת-ימי הכולל אקווריומים ענקיים, מופעי דולפינים ובריכות מים עם בעלי חיים שונים. זהו אקווריום האוקיינוגרפיה הגדול ביותר באירופה, בשטח של 110,000 מ"ר ו-42 מיליוני ליטרים של מים. המבנה בנוי בצורת חבצלת מים והוא פרי עבודתו של האדריכל פליקס קנדלה.

מידע כללי
---------

 המסעדה התת-מימית
ל'אוסאנוגרפיק הוא המתחם הגדול מסוגו באירופה, המשתרע על פני 110,000 מטרים רבועים (1,200,000 רגל רבוע) ומחזיק בנפח של 42,000,000 ליטר (11,000,000 גלון) של מים, כולל דולפינריום בנפח 26,000,000 ליטר (6,900,000 גלון) ומיכל בנפח 7,000,000 ליטר (1,800,000 גלון) המדמה אוקיינוס עם דמויי כריש, בטאים ודגים אחרים.

בל'אוסאנוגרפיק מתגוררים 45,000 בעלי חיים מ-500 מינים שונים - כולל כרישים, פינגוויניים, דולפינים, אריות ים, סוסי ים, לווייתני בלאוגה, ציפורים, זוחלים וחסרי חוליות - כולם מאכלסים תשעה מגדלים תת-מימיים דו-קומתיים המייצגים את המערכות האקולוגיות העיקריות של כדור הארץ. האקווריומים משתמשים במי ים שנשאבים מחוף "לה מלווה-רוזה".

הפארק מחולק לעשרה אזורים: האזורים הימיים מסודרים לבתי גידול ים תיכוניים, האוקיינוסים הארקטיים, איים, הטרופיים, הים הממוזג וים סוף. הפארק כולל גם דולפינריום, על שטח של ביצות מנגרובים וביצות. במקום גם גינה עם יותר מ-80 מינים שונים של צמחים.

תכנון ותפעול
------------

 גגותיה הדקים של קנדלה ב- L'Oceanogràfic (2019)
מבנה הקליפה הדק מבטון מזוין בסיבי פלדה תוכנן על ידי האדריכל הנודע פליקס קנדלה, בגיל 87 בשנת 1997, ומהנדסי המבנים אלברטו דומינגו וקרלוס לאזארו. צורת הפרבולה ההיפרבולית הייחודית של הגג מזכירה את מסעדת לוס מנטיאליס במקסיקו סיטי, אותה תכננה קנדלה בשנת 1958. 

ל'אוסאנוגרפיק מופעל כיום בשותפות עם מרכז המדע הימי בוונקובר, קולומביה הבריטית, קנדה.

דרכי הגעה
---------

אל ל'אוסאנוגרפיק ניתן להגיע באמצעות מטרו, לרדת בתחנת Alameda או באמצעות קווי האוטובוס מספר 15, 25 ו-95.

קישורים חיצוניים
----------------

ויקישיתוף מדיה וקבצים בנושא **ל'אוסאנוגרפיק** בוויקישיתוף
* 

* אתר האינטרנט הרשמי של ל'אוסאנוגרפיק (באנגלית)

* אתר האינטרנט הרשמי של ל'אוסאנוגרפיק (בספרדית)

הערות שוליים
------------

1. ↑  "L'Oceanogràfic - Restaurant". *structurae.net*. נבדק ב-10 ביוני 2020. `{{cite web}}`:  (עזרה)
2. ↑  "L'Oceanogràfic - Access Building". *structurae.net*. נבדק ב-10 ביוני 2020. `{{cite web}}`:  (עזרה)
3. ↑  Miller, Michelle (14 באפריל 2014). "AD Classics: Los Manantiales / Felix Candela". *archdaily.com*. נבדק ב-10 ביוני 2020. `{{cite web}}`:  (עזרה)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX4978021
* VIAF: 149571379
* WorldCat (עם VIAF): 149571379

 |
**אביעד רוזנבוים** (נולד ב-15 במרץ 1987) הוא איש ניהול ותוכן ישראלי, מנהל פעילות התוכן של טיקטוק בישראל. בעבר היה מנכ"ל תחנת הרדיו אקו 99FM, העורך המוזיקלי הראשי של כאן ומנהל תחנות המוזיקה של הארגון וסגן מנהל גלגלצ.

ביוגרפיה
--------

רוזנבוים נולד בהרצליה, ובשנת 2005 התגייס לגלי צה"ל, בה שירת כעורך מוזיקלי בגלגלצ וגלי צה"ל. עם שחרורו נשאר לעבוד כאזרח בתחנה. שימש כסגן מנהל גלגלצ ובמהלך שנותיו בתחנה ביצע תפקידים שונים - ממלא מקום עורך מוזיקלי ראשי, עורך הדיגיטל הראשי, מנהל ישיבות הפלייליסט, עורך המצעדים השנתיים ועוד. זכה בשני פרסי מפקד גל"צ על עבודתו בתחנה.

בשנת 2016 עזב את התחנה הצבאית כדי להצטרף לצוות ההקמה של כאן - תאגיד השידור הישראלי. במסגרתו שימש כמנהל תחנות המוזיקה, כאן 88, כאן גימל וכאן קול המוסיקה, וכעורך המוזיקלי הראשי של "כאן". הוביל את עיצוב הקו המוזיקלי ואפיון השידורים של התחנות עם המעבר שלהן מרשות השידור לתאגיד השידור הישראלי. בתקופתו התחנות הגיעו לשיאי האזנה חדשים – כאן 88 הגיעה לשיא כל הזמנים עם 10.8% וכאן גימל הגיעה לשיא של העשור האחרון עם 17.2% (ע"פ סקר TGI).

לקראת אירוויזיון 2018, רוזנבוים שימש כיו"ר הוועדה לבחירת השיר וראש המשלחת הישראלית לתחרות בליסבון, בה זכתה נטע ברזילי עם השיר Toy. בשנה לאחר מכן היה יו"ר צוות השופטים הישראלי והועדה לבחירת השיר באירוויזיון, Home בביצוע קובי מרימי.

בשנת 2020 מונה למנכ"ל תחנת הרדיו אקו 99FM. בתקופתו הגיעה התחנה לשיא האזנה של כל הזמנים עם 11.1% והייתה לתחנת הרדיו האזורית המואזנת ביותר בישראל (ע"פ סקר TGI). 

בסוף שנת 2022 מונה למנהל פעילות התוכן של טיקטוק בישראל.

רוזנבוים הוא בעל תואר ראשון ושני בקולנוע וטלוויזיה מאוניברסיטת ת"א. מרצה בתחום התקשורת ובתחומי הקולנוע והטלוויזיה.

קישורים חיצוניים
----------------

* אביעד רוזנבוים, ברשת החברתית פייסבוק
* אביעד רוזנבוים, ברשת החברתית אינסטגרם
* אביעד רוזנבוים, ברשת החברתית LinkedIn
* אביעד רוזנבוים עוזב את גלגלצ ועובר לתאגיד השידור, באתר וואלה!‏
* ריאיון עם אביעד רוזנבוים: "נמשיך את המורשת של קול ישראל", באתר ‏מאקו‏, 17 בינואר 2017
* אייס, אביעד רוזנבוים עוזב את כאן, ישמש מנכ"ל רדיו eco99fm, באתר אייס, 9 בדצמבר 2019
* אתר למנויים בלבד נתי טוקר, מ-88 ל-99: אביעד רוזנבוים מונה למנכ"ל 99FM, באתר TheMarker‏, 9 בדצמבר 2019
* שמואל מוניץ, ‏מוזיקה ישראלית והרמת מצב הרוח: הרדיו בימי הקורונה, בעיתון מקור ראשון, 3 במאי 2020
* מערכת ice, סקר TGI: מהפך - תחנות התאגיד עוקפות את גל"צ, באתר אייס, יולי 2022

הערות שוליים
------------

1. ↑  אלכסנדר כץ, מינויים בגלגלצ: אביעד רוזנבוים מונה לסגן מנהל, יסמין ישבי עורכת מוזיקה ראשית, באתר אייס, 13 במאי 2015
2. ↑  אביעד רוזנבוים עוזב את גלגלצ ועובר לתאגיד השידור, באתר וואלה!‏
3. ↑  3=
4. ↑  4=
5. ↑  וואלה! תרבות‏, השיר "Toy", שכתבו דורון מדלי וסתיו בגר ייצג את ישראל באירוויזיון, באתר וואלה!‏
6. ↑  מחפשים את הצעצוע החדש, באתר ‏מאקו‏, 29 בינואר 2019
7. ↑  אתר למנויים בלבד נתי טוקר, מ-88 ל-99: אביעד רוזנבוים מונה למנכ"ל 99FM, באתר TheMarker‏, 9 בדצמבר 2019
8. ↑  מערכת ice, סקר TGI: מהפך - תחנות התאגיד עוקפות את גל"צ, באתר אייס, יולי 2022
9. ↑  9=
**Out Of Space** (בעברית: מחוץ לחלל) הוא שיר של להקת המוזיקה אלקטרונית הפרודיג'י משנת 1992. השיר הופיע באלבום בכורה של הלהקה Experience ויצא כסינגל הרביעי מאלבום זה. השיר סימפל מהשיר Chase the Devil משנת 1976 של הזמר מקס רומיאו כמו ומספר שורות מהשיר Critical Beatdown של הזמר Kool Keith משנת 1988.
השיר נחשב למצליח ביותר מתקופתה המוקדמת של הלהקה ומתחילת דרכה, ולעיתים קרובות נוגן בהופעה חיה על ידי הלהקה. איגוד תעשיית ההקלטות הבריטי קיבע את השיר למעמד של זהב במאי 2021.
בשנת 2005 הוציאה Audio Bullys הבריטית את השיר כרימיקס לסינגל Voodoo People / Out of Space מתוך אלבום האוסף Their Law: The Singles 1990–2005.

ביקורות לשיר
------------

בפרשנות השבועית שלו במצעד הסינגלים הבריטי, אמר ג'יימס מאסטרטון כי "השיר הזה ללא ספק הוא הכי מסחרי שלהם עד כה. השיר אולי לא ממש קידם אותם יותר מידי הלאה, אך יחד עם זאת זהו השיר הרביעי שלהם שנכנס למצעד הסינגלים הבריטי בשנה הזו, וזה לא משהו שכדאי לרחרח בו (להקל בו ראש)."
צ'אלרס ארון ממגזין המוזיקה האמריקאי Spin כתב: "השיר מתפתל ומשתנה כל הזמן, וזה הטכנו ש"מכופף" את דעתך ומדגדג לך את הבטן."

הקליפ
-----

צבעי הנגטיב בקליפ, בבימויו של ראסל קרטיס, הציגו את הלהקה משתוללת בסביבה כפרית. קית' פלינט הולבש בתלבושת רייבר, נראה לבוש בסרבלים לבנים, מסיכת פנים וכפפות פלואורסצנט ונראה מרחרח את ה"Vicks VapoRub". הקליפ גם הציג צילומים של הופעות חיות של הלהקה באותה תקופה וגם יענים. הקליפ הוצג פעמים רבות בMTV אירופה.

קישורים חיצוניים
----------------

* מידע על היצירה "Out of Space" באתר מיוזיק בריינז
* מידע על הסינגל "Out of Space" באתר מיוזיק בריינז
* מידע על היצירה "Out of Space" באתר Discogs
* סרטון השיר "Out of Space" באתר יוטיוב

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 64251686-2317-3275-8afb-c8e30b41a482
* MusicBrainz work: 91fc077d-624d-3b67-a95c-608f06917e53

 |
**אורה נודל-ירון** (נולדה ב-30 בדצמבר 1930) היא לשעבר שחקנית כדורסל ושחמטאית ישראלית. חברת נבחרת ישראל הראשונה בכדורסל לנשים באליפות אירופה השנייה (בודפשט 1950) ואלופת ישראל לנשים הראשונה בשחמט (1955).

ביוגרפיה
--------

נולדה וגדלה בקיבוץ עין חרוד. בצעירותה עסקה בשחייה ובאתלטיקה קלה. בהמשך שיחקה כדורסל בקבוצת הפועל תל יוסף עין חרוד. בגיל 15 למדה בקרוס למורס במחנה ג'וערה ושרתה בתחנת קשר של ההגנה והפלמ"ח. בגיל 17 היא שרתה בגדוד 13 של גולני, ואחר כך בחטיבה 7 עם מח"ל (מתנדבי חוץ לארץ). לאחר השרות הצבאי היא למדה שלוש שנים במדרשת רופין וקיבלה תואר הנדסאית מכונות. בהמשך למדה כשנתיים כלכלה במדרשת רופין.

במאי 1950 היא שיחקה באליפות אירופה בכדורסל נשים שנערכה בבודפשט, הונגריה, הטורניר הבינלאומי הראשון שבו השתתפה נבחרת ישראל בכדורסל נשים. הנבחרת סיימה במקום 11 במתוך 12 קבוצות. במשחק הניצחון היחיד, על נבחרת הולנד, היא קלעה 10 נקודות.

באליפות ישראל הראשונה בשחמט לנשים שנערכה בשנת 1955 זכתה נודל-ירון בתואר לאחר ניצחון בדו-קרב נגד אסתר סמושי ממצובה שסיימה יחד איתה ראשונה בטורניר.

חייה האישיים
------------

נודל-ירון התגוררה עם משפחתה, בעלה ובנם, בעין חרוד איחוד. בקיבוץ עבדה כמזכירה כלכלית, ניהלה את המשרד הטכני במפעל פלב"מ (פלדה בלתי מחלידה) וליוותה מקצועית את מנכ"לי המפעל. היא עבדה בחברת "פלדות" בעין חרוד מאוחד. בהמשך היא עבדה ברפת ובחדר האוכל וסייעה לילדי הקיבוץ שהתקשו בחשבון.

קישורים חיצוניים
----------------

* פרופיל, באתר פיב"א

| עיינו גם בפורטלים: |
| --- |
|  | **פורטל שחמט** |
|  | **פורטל כדורסל** |

* אורה נודל, באתר היכל התהילה של כדורסל הנשים בישראל
* רענן וייס ומיקי שורץ, נבחרת הנשים הראשונה של ישראל תגיע לבית הנשיא, באתר ynet, 7 במאי 2019

הערות שוליים
------------

1. ↑  יורם אהרוני,נבחרת ישראל בכדורסל באליפות אירופה לנשים, 1950, המכללה האקדמית וינגייט
**Talkin' 'bout a Revolution** הוא שיר שבוצע על ידי הזמרת-יוצרת טרייסי צ'פמן ויצא לאור בשנת 1988.

רקע
---

השיר יצא לאור בשנת 1988 כסינגל השני מתוך אלבום הבכורה של צ'פמן הנושא את שמה. הוא הגיע למקום ה-75 במצעד הבילבורד הוט 100.

בעולם השיר הצליח יותר והגיע לארבעים הגדולים במצעדים במדינות שונות בהן צרפת, הולנד וניו זילנד.

בשנת 2011, בזמן המהפכה בתוניסיה, השיר זכה להשמעות רבות בתחנות הרדיו בתוניסיה.

"Talkin' 'bout revolution" היה אחד מהשירים שליווה את מסע הבחירות של הסנאטור מורמונט ברני סנדרס בשנת 2016.

צ'פמן ביצעה את השיר עם עוד מספר משיריה בקונצרט שנערך באצטדיון ומבלי שבאנגליה לרגל יום הולדתו ה-70 של נלסון מנדלה.

תוכן השיר
---------

Talkin' 'bout revolution הוא שיר פוליטי. הדוברת בשיר מדברת על אנשים המדברים על מהפכה. אנשים אלה משתייכים לתחתית החברה וסובלים מעוני ומאבטלה.

גרסאות כיסוי
------------

להקת Leatherface יצרה לשיר גרסה משלה שנכללה באלבומה משנת 1992. להקת "Living Colour" הוציאה גרסת כיסוי לייב לשיר שנכללה באלבום אוסף שהוציאה בשנת 1995. הזמר בן ג'לן הקליט אף הוא את השיר לטובת אלבום אוסף שנועד לעודד צעירים בארצות הבחירות להצביע בבחירות לנשיאות של שנת 2004. להקת ריל ביג פיש הוסיפה גרסת כיסוי משלה לאלבומה שיצא בשנת 2005.

קישורים חיצוניים
----------------

* מידע על היצירה "Talkin' 'bout a Revolution" באתר מיוזיק בריינז
* מידע על הסינגל "Talkin' 'bout a Revolution" באתר מיוזיק בריינז
* מידע על היצירה "Talkin' 'bout a Revolution" באתר Discogs
* סרטון השיר "Talkin' 'bout a Revolution" באתר יוטיוב

הערות שוליים
------------

1. ↑  ג'ון ווגנר, Songs of ‘revolution’ and others that make Bernie Sanders’s playlist, באתר הוושינגטון פוסט, 8 בפברואר 2016
2. ↑  1988 – Nelson Mandela 70th Tribute Concert, באתר "about tracy chapmen"

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz release group: 57e03d46-a7dc-3006-9b1d-cc08eb248ba8
* MusicBrainz work: bf890d88-27df-3d18-8fb8-658d5e3236b9

 |
**החבר דב** הוא סרט תעודי ישראלי משנת 2019 של הבמאי ברק הימן אודות חה"כ לשעבר והפעיל הפוליטי והחברתי ד"ר דב חנין. הקרנת הבכורה הייתה בפסטיבל דוקאביב. הסרט הופק עבור ערוץ Yes דוקו ושודר בו לראשונה ב-2019.

סקירה
-----

הסרט סוקר את פעילותו הפוליטית של דב חנין, על פני תקופה של 13 שנים, החל בכניסתו לתפקיד חבר בכנסת מטעם מפלגת חד"ש ועד לפרישתו. בין הסיטואציות המתועדות בסרט: פינוי של תושבי גבעת עמל, תיעוד העימותים בוועדת הכספים בכנסת, חיקוק חוק שכר מינימום ביוזמתו, תמיכה במפעל לייצור מגבות בערד והאירועים האלימים באום אל-חיראן בהם נפצע חה"כ איימן עודה. בסרט מופיעים אלו המגנים אותו משני קצוות המפה הפוליטית הישראלית; אלו הרואים בו "בוגד" ו"עוכר ישראל", ומנגד מוצגת ביקורת פנים-שמאלית של אלו הרואים בו "אשכנזי-פריבילג".

ביקורת
------

דב חנין
הסרט זכה לביקורות מעורבות. אורון שמיר העניק לסרט ביקורת חיובית ברובה. "מה שיותר קריטי בעיניי לסרט מאשר הצגת פועלו של האיש, כבודו במקומו מונח עם מעל למאה חוקים חברתיים לזכותו ותואר אביר איכות השלטון, הוא הצגתו במגוון רחב מצבים. חנין של הסרט לרוב רגוע ושקול, אבל יש לפחות סצנה אחת תומכת מכל סוג של רגש קיצוני – כשהוא מתרגש, זועם, מתלהב, מתלהם ואפילו נחנק מבכי. החלקים הללו קריטיים לא רק בשביל האיזון, אלא גם כדי לקלף לרגע את שכבת ההגנה הפרלמנטרית, שעטופה בשכבה נוספת של מודעות עצמית שמביאה איתה המצלמה. הסרט מצליח לכמה שברירי רגעים לחדור אל לב העניין, כשם שמושאו מסוגל לדבר אל ליבם של אנשים אותם הוא פוגש בדרכו לנסות לעזור גם למי שאינם מסכימים איתו".

אבנר שביט כתב על עבודת הבימוי כי "הימן הוותיק והפורה מוכיח שוב עד כמה הוא במאי מיומן, שיודע לקחת סיפור עם כמות אינסופית של חומרי גלם, ולרקוח ממנו יצירה קצבית ומתקתקת", וטען שאף על פי שהוא נוצר מתוך "הערצה" לא מדובר ב"פולחן אישיות". שביט העניק לסרט ציון של 3.5 כוכבים. שמוליק דובדבני העניק לסרט 3 כוכבים וטען כי "קשה לומר שהוא מחדש משהו למי שעקבו אחרי פעילותו [של חנין] במשך השנים".

קישורים חיצוניים
----------------

* "החבר דב", במסד הנתונים הקולנועיים IMDb (באנגלית)
* "החבר דב", באתר אידיבי

ביקורות
* אבנר שביט‏, יותר מקסים מהדב פדינגטון: "החבר דב" הוא סרט תיעודי מעורר השראה, באתר וואלה!‏, 9 ביוני 2019
* שמוליק דובדבני, "החבר דב": לדב חנין מגיע סרט מורכב יותר, באתר ynet, 12 ביוני, 2019
* איה אליה, ‏"החבר דב" מזקק את הז'אנר הקולנועי הכי חשוב כרגע, באתר "Time Out ישראל", יוני, 2019

ראיונות
* יעל שוב, ‏חיבוק דב - דב חנין וברק הימן מחזירים את הניצוץ לשמאל ומרגשים אפילו ימנים, באתר "Time Out ישראל", 24 ביולי, 2019

הערות שוליים
------------

1. ↑  החבר דב באתר דוקאביב 2019
2. ↑  אורון שמיר, ‏"החבר דב" ו"לאה צמל, עורכת דין", סקירה תיעודית כפולה, באתר "סריטה", 8 ביוני 2019
3. ↑  אבנר שביט‏, יותר מקסים מהדב פדינגטון: "החבר דב" הוא סרט תיעודי מעורר השראה, באתר וואלה!‏, 9 ביוני 2019
4. ↑  שמוליק דובדבני, "החבר דב": לדב חנין מגיע סרט מורכב יותר, באתר ynet, 12 ביוני, 2019
|  |
| --- |
| **ערך מחפש מקורות** |
| רובו של ערך זה אינו כולל מקורות או הערות שוליים, וככל הנראה, הקיימים אינם מספקים. 
אנא עזרו לשפר את אמינות הערך באמצעות הבאת מקורות לדברים ושילובם בגוף הערך בצורת קישורים חיצוניים והערות שוליים.אם אתם סבורים כי ניתן להסיר את התבנית, ניתן לציין זאת בדף השיחה. |

פירוש נוסף ערך זה עוסק במשקה המבוסס על קפה וקקאו. אם התכוונתם לקפה שמכינים באמצעות מקינטה, ראו מקינטה. אם התכוונתם לעיר ברפובליקה הדומינקנית, ראו מוקה (הרפובליקה הדומיניקנית).
קפה מוקה
**מוֹקָה** (**Mocha**) הוא משקה של אספרסו (שליש), חלב מורתח (שני שלישים) ומעט קקאו או סירופ שוקולד רגיל או לבן (חמאת קקאו). 

השם מוקה נגזר מעיר הנמל מוח'א שבתימן, שהייתה מרכז סחר בקפה מהמאה ה-15 עד המאה ה-17. בשם זה מכונה זן צמח הקפה שמקורו באזור מוח'א, שטעמו דומה לקפה עם שוקולד. הגרסה המודרנית מחקה אותו באמצעות זני קפה אחרים שמוסיפים להם קקאו.

המוקה הוא המצאה אמריקאית.[דרוש מקור] בחלק מארצות אירופה והמזרח התיכון הוא מכונה **מוקצ'ינו** (mocaccino או moccaccino).

בבתי קפה בישראל המשקה החם נקרא "מוקצ'ינו". לעיתים הוא נמכר קר בצורת ברד. 
ברשתות השיווק נמכר משקה חלב קר בקרטוניות בטעם מוקה.

יש ממתקים רבים בטעם מוקה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **מוקה** |
| ויקישיתוף תמונות ומדיה בוויקישיתוף: **מוקה** |
פירוש נוסף ערך זה עוסק באי באנטארקטיקה. אם התכוונתם למשמעות אחרת, ראו האי ג'ונסון.

**האי ג'ונסון** (באנגלית: **Johnson Island**) הוא אי מכוסה קרח, הממוקם בתוך מדף הקרח אבוט, באיי ארץ אלזוורת' שבאנטארקטיקה.

אורכו של האי 17 קילומטרים, ורוחבו 9 קילומטרים.

האי ממוקם 26 קילומטרים דרומית - מזרחית לאי דסטין.

היסטוריה
--------

### גילוי ומיפוי האי

האי התגלה ומופה לראשונה בפברואר 1961, על ידי שוברת הקרח של משמר החופים של ארצות הברית "גליישר" - USS *Glacier* (AGB-4). מגלי האי סברו כי מדובר בקרחון גבוה.

מיפוי מחודש שנעשה על ידי הסקר הגאולוגי של ארצות הברית, בשנת 1966, בהתבסס על תצלומי אוויר שצולמו על ידי צי ארצות הברית, גילה שמדובר באי.

### מקור השם

שמו של האי ניתן לו על ידי הוועדה המייעצת לשמות אנטארקטיים.

האי נקרא על שמו של תאודור ל. ג'ונסון (Theodore L. Johnson), שהיה מהנדס חשמל בתחנת בירד בשנים 1964–1965.

לקריאה נוספת
------------

• Cochran, J. R. Tinto, K. J. and Bell, R. E. (2015), **Abbot Ice Shelf, structure of the Amundsen Sea continental margin and the southern boundary of the Bellingshausen Plate seaward of West Antarctica**, Geochem. Geophys. Geosyst. 16, 1421– 1438, doi:10.1002/2014GC005570
• Cochran, J. & Jacobs, S. & Tinto, K. & Bell, Robin. (2014),  **Bathymetric and oceanic controls on Abbot Ice Shelf thickness and stability**, The Cryosphere. 8. 877-889. DOI: 10.5194/tc-8-877-2014

קישורים חיצוניים
----------------

* האי ג'ונסון באתר הסקר הגאולוגי של ארצות הברית
* האי ג'ונסון באתר הגאזט האנטארקטי של ממשלת אוסטרליה
* האי ג'ונסון באתר הגאזט האנטארקטי המשווה SCAR של ממשלת אוסטרליה
* תצלום לוויין של אזור האי ג'ונסון

הערות שוליים
------------

1. ↑  גאזט השמות האנטארקטיים הרשמי של ארצות הברית
2. 1 2 3 4 5 6 7 8 9 10 11 12  מידע גאוגרפי והיסטורי
**Death On Two Legs (Dedicated To...)** (ידוע בקצרה בתור **Death On Two Legs**, בתרגום חופשי: מוות על שתי רגליים) הוא פזמון של להקת קווין, המשמש כשיר הפותח באלבומם הרביעי, *A Night At The Opera*.

רקע
---

לאחר יציאת אלבומם השלישי, Sheer Heart Attack, אשר יחסית הצליח, קווין נהיו להקה מוכרת, אך הם עדיין לא הרוויחו הרבה ממנו. זה קרה עקב סעיף בחוזה שנתן ללהקה משכורת קבועה, אבל לא את ההכנסות ממכירת אלבומיהם. קווין, שהרגישו בשלב זה כי רימו אותם, הצליחו לצאת מהחוזה עם חברת Trident בעזרתו של ג'ים ביץ'(אנ'). כאות לכעס על מנהל הלהקה הראשון, נורמן שפילד(אנ'), (שבאותה תקופה בדיוק קנה מכונית רולס רויס שנייה) כתב מרקיורי את שיר השנאה המוקדש לו, אשר פותח את האלבום הראשון שקווין הוציאו לאחר שנפרדו ממנו.

על אף ששמו לא מוזכר בשיר, שפילד תבע את הלהקה על לשון הרע, התביעה נגמרה בהסדר מחוץ לכותלי בית המשפט. (דבר שהעלה את המודעות בציבור לכך שהשיר נכתב עליו). לימים, האוטוביוגרפיה של שפילד משנת 2013 נקראה *"Life on Two Legs: Set The Record Straight".*

הלחנה
-----

השיר מורכב מפתיחה אינסטרומנטלית של ארפג'יו בפסנתר, וגיטרה חשמלית שאט אט מתגברת עד לעצירה מוחלטת ממנה מתחיל הריף בשיר. הריף מבוסס על ירידה כרומטית בבאס לצד אקורד אחד (Bm) שחוזר על עצמו. את הריף כתב פרדי מרקיורי לפסנתר, ואחר כך חוזר עליו בריאן מיי בגיטרה לאורך השיר. השיר כתוב במבנה של בית פזמון ומכיל סולו גיטרה. לאחר הפזמון האחרון, השיר נגמר בפתאומיות שמדגישה את הניגוד בינו לשיר הבא באלבום "Lazing On A Sunday Afternoon", שמתאפיין בסגנון עליז יותר.

בהופעות חיות
------------

קווין נהגו לנגן את השיר בהופעות חיות ביחד עם Killer Queen (ללא עצירה בין השניים, אלא עם מעבר מוזיקלי בין שיר לשיר) כיוון שהפסנתר דומיננטי בשניהם והמילים דומות בסגנונן. לפעמים לפני תחילת השיר, מרקיורי היה מקדיש את השיר ל-"*A nasty old man I used to know*", בהופעות אחרות, מרקיורי היה משתמש במילים פחות יפות עבורו, אשר מאוחר יותר צונזרו באלבומי ההופעה הרשמיים.

קישורים חיצוניים
----------------

* מידע על היצירה "Death On Two Legs (Dedicated To...)" באתר מיוזיק בריינז
* גרסאות נוספות ל"Death On Two Legs (Dedicated To...)" באתר SecondHandSongs

הערות שוליים
------------

1. ↑  *Queen-Death on two legs (the making of)* - ראיון עם בריאן מיי
2. ↑  *Death On Two Legs (Live, European Tour / 1979)*

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: cb6c5931-436c-38c5-9d24-044f37d1fe35

 |
**האמנה בדבר זכויות אנשים עם מוגבלויות** (באנגלית: **Convention on the Rights of Persons with Disabilities** - **CRPD**) היא אמנה בין-לאומית לזכויות אדם שנועדה להגן על זכויותיהם וכבודם של אנשים עם מוגבלות. המדינות שהן צדדים לאמנה נדרשות לקדם את ההנאה המלאה והשווה של אנשים עם מוגבלות מזכויות האדם וחירויות היסוד, להגן עליה ולהבטיחה, ולוודא כי הם נהנים משוויון מלא לפי חוק. 
האמנה היא חלק מהמגמה העולמית לשינוי התפיסה של אנשים עם מוגבלות כאובייקטים של צדקה, טיפול רפואי והגנה סוציאלית, להבנה כי הם חברים מלאים ושווים בחברה, בעלי זכויות אדם.
האמנה היא היחידה מבין אמנות האו"ם לזכויות אדם, אשר כוללת במפורש ממד של פיתוח בר-קיימא. האמנה הייתה לאמנת זכויות האדם הראשונה של המאה ה-21.

הליך קבלת האמנה
---------------

נוסח האמנה אומץ על ידי  העצרת הכללית של האו"ם ב-13 בדצמבר 2006, והאמנה נפתחה לחתימה ב-30 במרץ 2007. בעקבות אשרורה על ידי עשרים מדינות, נכנסה האמנה לתוקף ב-3 במאי 2008.

נכון לחודש ינואר 2015, ישנן 159 מדינות שחתומות על האמנה ו-151 מדינות שהן צדדים לה, כולל האיחוד האירופי (שאשרר אותה ככל שהתחייבויותיהן של המדינות החברות בו הועברו לאיחוד האירופי).

תוכן האמנה
----------

בין העקרונות הכלליים המנויים באמנה ניתן לציין כבוד טבוע, אוטונומיה פרטית, חופש בחירה, אי הפליה, השתלבות והכלה בחברה, כבוד לשונות, שוויון הזדמנויות, נגישות, שוויון בין גברים לנשים, וכבוד לילדים עם מוגבלות. 
בנוסף, האמנה מגינה על שורה ארוכה של זכויות אדם קונקרטיות של אנשים עם מוגבלות, בהן: הזכות לנגישות, הזכות לחיים, הגנה בשעת חירום, הכרה שווה בפני החוק, כשרות משפטית שווה, נגישות לצדק, חירות וביטחון אישי, חופש מעינויים, חופש מהתעללות, שלמות אישית, חופש תנועה ואזרחות, מגורים בקהילה, ניידות אישית, חופש הביטוי, נגישות למידע, כבוד לפרטיות, נישואין, הורות, חינוך, בריאות, שיקום, עבודה, ביטחון סוציאלי, הזכות לבחור ולהיבחר, פנאי, נופש וספורט.
האמנה מחייבת את המדינות החברות לנקוט צעדים שונים כדי לוודא שאנשים עם מוגבלות אכן נהנים מהזכויות האמורות, כגון חקיקה, העלאת מודעות ציבורית, ואיסוף נתונים סטטיסטיים.

האמנה ומדינת ישראל
------------------

ישראל חתמה על האמנה ב-30 במרץ 2007 ואשררה אותה ב-28 בספטמבר 2012, בהסתייגות מהסעיף אשר מאפשר חופש נישואים ומציינת כי חופש זה מוגבל לדינים הנהוגים בין בני העדות השונות במדינת ישראל.
החלטת הממשלה שאשררה את האמנה מינתה את נציבות שוויון זכויות לאנשים עם מוגבלות לשמש כגורם מרכז ומנגנון תיאום לעניין האמנה, וכן כמסגרת לקידום האמנה, הגנה עליה ופיקוח על יישומה.

קישורים חיצוניים
----------------

* 

* אתר האינטרנט הרשמי של אמנת האו"ם בדבר זכויותיהם של אנשים עם מוגבלויות
* נוסח האמנה בעברית באתר נציבות שוויון זכויות לאנשים עם מוגבלות
* נוסח האמנה באתר האו"ם (באנגלית)
* מאמר בנושא האמנה באתר נציבות שוויון זכויות לאנשים עם מוגבלות
* מדריך לציבור בנושא האמנה מאת נציבות שוויון זכויות לאנשים עם מוגבלות
* הסבר על האמנה באתר האו"ם (באנגלית)
* תרגום הניוזלטר של מזכירות האו"ם ליישום אמנת האו"ם בדבר זכויותיהם של אנשים עם מוגבלויות. ספטמבר; אוקטובר

הערות שוליים
------------

1. ↑  הסבר באתר ארגון של אנשים עם מוגבלות שכלית ובני משפחותיהם באירופה
2. ↑  החלטת ממשלה מס' 5100 מיום 10.09.2012
3. ↑  מאמר על תפקידה של נציבות שוויון זכויות לאנשים עם מוגבלות ביישום האמנה

|  |  |
| --- | --- |
| בקרת זהויות עריכת הנתון בוויקינתונים | 
* GND: 7642956-8
* NDL: 01121669

 |
המדריכים של התוכנית למנהיגות מדעית
**ארגון נוער מנהיגות מדעית** היא תוכנית חינוכית הפועלת בשיתוף עם משרד החינוך בחסות קרן רש"י ומרכז בית יציב בבאר שבע, התוכנית שהוקמה ב-2006, צמחה מתוכנית 'מדערום' ומשלבת לימוד מדעי עם עידוד מנהיגות חברתית ויצירת בסיס להכנסתם של בני נוער ללימודי מדעים - פיזיקה ואסטרונומיה. לתוכנית צוות היגוי הכולל נציגים ממשרד החינוך, המפקחת על המדעים, מפקחת מינהל חברה ונוער, סטודנטים מקרן קציר ועוד.

רקע
---

בתוכנית תלמידי כיתות ט' – י"ב מכל קצוות ישראל, בעלי יכולות למידה ומוטיבציה גבוהה, מדריכים תלמידים מבתי הספר היסודיים בנושאי מדע שונים בשילוב פעילות חברתית חווייתית. בשנת הלימודים תשפ"ד מתקיימת הפעילות באשדוד, באשקלון, בקריית מלאכי, בקריית גת, בבאר שבע, בערד, באופקים, בדימונה, בנתיבות, בעומר, באילת, בבית שאן, ובמצפה רמון ועוד. בנוסף קיימת התרחבות למחוז צפון של משרד החינוך עם מעורבות ושותפות של משרד החינוך הצפוני, וכן גם כחלק מתוכנית מדערום קיימת פעילות במכללת תל חי בקרית שמונה, כמו גם התרחבות למכללת כנרת.

הפעילות מתקיימת תוך שימת דגש על לימוד חווייתי והתנסות מדעית. משחקים, ניסויים והדרכות שהתלמידים בונים בעצמם, הם חלק מתהליך הלמידה החוויתי. על ידי בנייה והפרחת כדור פורח בני הנוער והילדים לומדים על משקל, צפיפות ולחץ.

תלמידים נבחרים, בוגרי כיתות ח'וט', יקבלו זימון למחנה הכשרה בתחום המנהיגות בחופשת הקיץ. תהליך ההכשרה ממשיך במחנה נוסף שבו הדגש הוא על מדעים ומסתיים בהפעלת פסטיבל המדע השנתי. מספר פעמים במהלך שנת הלימודים מתכנסים המדריכים הצעירים מכל היישובים בהם פועלת התוכנית , על מנת להמשיך את ההכשרה וללמוד אחד מהשני על הנעשה ביישובים השונים. מדריכים צעירים שנבחרים להדריך שנת פעילות נוספת, עוברים תהליכי הכשרה מתקדמים בנושאי מנהיגות ומדעים ומקבלים אחריות רבה יותר בהפעלת הפעילות השוטפת ביישובים.

בסיום לימודי התיכון מועמדים המדריכים הצעירים לאחת מארבע אפשרויות: עתודה אקדמית, שנת שירות, שירות צבאי או שירות לאומי. בוגרי התוכנית שביצעו שירות צבאי/לאומי מועמדים למלגה ללימודים אקדמיים. במסגרת האקדמיה, ממלאים הסטודנטים תפקיד משמעותי ברצף החינוך המדעי כאשר הם חונכים בני נוער בתוכנית. בכך, מתבצעת סגירת המעגל ונוצרת מנהיגות מדעית בתוך הקהילה.

פסטיבל המדע
-----------

פסטיבל המדע מתקיים בפארק קרסו למדע בבאר שבע. את הפסטיבל מארגנים המדריכים שבתוכנית בשנה השלישית (משל"שים) תוך ליווי צמוד של 3 בוגרים ומנהל התוכנית.
בפסטיבל מדריכים הנוער שבשנה השנייה והראשונה. (מדצים והמששים) ניתן להגיע לפארק ולהתנסות בתחנות שונות.
בתחנות ניתן לשמוע מן הנוער המדריך על תופעות מדעיות מעניינות בנושאי פיזיקה, כימיה, רפואה, אסטרונומיה, חקלאות, מדיה ועוד. אל הפסטיבל מגיעות משפחות מכל רחבי הארץ והוא נמשך מספר ימים במהלך חופשת סוכות.

הירחון למנהיגות מדעית
---------------------

הירחון למנהיגות מדעית הוא בלוג חודשי העוסק בנושאי מדע ומנהיגות. את הבלוג כותבים תלמידי תיכון המשתתפים בתוכנית. לצורך הכשרתם התלמידים עוברים סדנאות כתיבה ומפגשים עם עיתונאים מן השורה. כדי להצטרף לצוות הירחון יש לעבור ראיונות עם בכירי הירחון, ולכתוב סדרת כתבות אשר עומדות ברף המצופה.

קישורים חיצוניים
----------------

ויקישיתוף מדיה וקבצים בנושא **התוכנית למנהיגות מדעית** בוויקישיתוף
* תוכניות חינוכיות, באתר בית יציב
* ביוטיוב- מנהיגות מדעית scientific leadership
* בפייסבוק - מנהיגות מדעית דף הבית
* הירחון למנהיגות מדעית
* ליאת זנד, התכניות שמייצרות מנהיגים צעירים דרך לימודי מדעים וסייבר, באתר ynet, 23 במאי 2019
* "בר מצווה" לארגון "מנהיגות מדעית" באתר המקומון שבע
**העם הווייטנאמי** (בווייטנאמית: Người Việt או Người Kinh), המכונה באופן רשמי **קין** (וייטנאמית: **Kinh**) או וייֵט (וייטנאמית: **Viet**) הם קבוצה אתנית ואומה שמקורה בצפון וייטנאם ודרום סין. קבוצה זו מהווה רוב בווייטנאם, כ-86 אחוז מן האוכלוסייה לפי מפקד שנערך בשנת 1999. ישנו גם מיעוט וייטנאמי ברפובליקה העממית של סין שם הם מכונים **ג'ינג** (מסינית: 京族, פין-יין: Jīngzú, מילולית: בני ג'ינג).

על אף שמבחינה גאוגרפית ולשונית הם נחשבים לדרום-מזרח אסייאתים, תקופות ארוכות של שליטה והשפעה סינית הפכו אותם יותר קרובים למזרח אסייתים מבחינה תרבותית, ובעיקר לשכניהם הצפוניים, תושבי דרום סין.

מוצא
----

לפי האגדה, הווייטנאמים הראשונים היו צאצאיו של הדרקון השליט **לאק לונג קואן** (בווייטנאמית: Lạc Long Quân) ואשתו, הפיית השלג בת האלמוות אוֹוְ קוֹ (וייטנאמית: Âu Cơ). לאחר נישואיהם נולדו להם מאה ילדים שבקעו ממאה ביצים. בנם הבכור, הוּנְג ווּנְג (וייטנאמית: Hùng Vương) היה המלך וייטנאם הראשון. היסטורית, מקורו של העם הווייטנאמי במהגרים העם מדרום סין שהתיישבו בדלתא של הנהר האדום ובילידים של אותו אזור.

בשנת 258 לפני הספירה המלך אׇן דִיְינְג וִיְינְג ייסד את ממלכת **אְוּ לָאק** באזור צפון וייטנאם. ב-208 לפני הספירה הגנרל **גַ'אוֹ טוּאוֹ** מבני האן בסין התאחד עם מנהיגי בני יוּ, שישבו בדרום סין, הביס את אן אׇן דִיְינְג וִיְינְג, איחד את ממלכת אְוּ לָאק עם שטחים בדרום סין וקרא לממלכתו החדשה "**נאם וייט**" או "דרום יוּ".

תפוצה
-----

במקור מאזורי צפון וייטנאם ודרום סין, הווייטנאמים כבשו שטחים רבים שהיו שייכים לממלכת צ'אמפה ולאימפריית חמר. הם הקבוצה האתנית השלטת ברוב מחוזות וייטנאם, ומהווים חלק משמעותי מאוכלוסיית קמבודיה. תחת שלטון הקמר רוז' בקמבודיה הם היו הקבוצה הנרדפת ביותר. עשרות אלפי וייטנאמים נרצחו בטבחים שאורגנו על ידי השלטון, ורוב הניצולים ברחו לווייטנאם.

במהלך המאה ה-16 וייטנאמים רבים היגרו לתאילנד וסין. בתאילנד הם נמצאים כיום בעיקר במחוז איסאן ובסין הם נמצאים בעיקר באזור מחוז גואנגשי, שם הם נקראים עמי **גין** (**Gin**). הגין הם אחת מ-56 קבוצות אתניות המוכרות רשמית על ידי ממשלת סין. הם מדברים וייטנאמית מעורבבת עם ניב קנטונזי ומונים כ-20,000 איש.

כשהצרפתים עזבו את וייטנאם בשנת 1954 היו וייטנאמים שהיגרו לצרפת, אולם בצרפת הייתה קיימת קהילה וייטנאמית מאז סיום מלחמת העולם השנייה. בעקבות החלוקה בין צפון לדרום וייטנאם כמיליון וייטנאמים ברחו מהצפון אל הדרום כדי להימלט מרדיפות, ומספר קטן של וייטנאמים עזבו את הדרום כדי להצטרף לצבא הצפון.

לאחר סיומה של מלחמת וייטנאם וייטנאמים רבים ברחו מהמדינה – הרוב הגדול אל ארצות הברית, קנדה, בריטניה, צרפת, מערב גרמניה ואוסטרליה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **וייטנאמים** |
| ויקישיתוף תמונות ומדיה בוויקישיתוף: **וייטנאמים** |

|  |  |
| --- | --- |
| בקרת זהויות עריכת הנתון בוויקינתונים | 
* NKC: ph316331

 |
**דיקסון ואקמה קאבו** (באנגלית: **Dickson Nwakaeme Kabu**; נולד ב-21 באפריל 1986) הוא כדורגלן ניגרי המשחק בעמדת החלוץ באנז'ה מליגת העל הצרפתית.

קריירה
------

### התקופה בפינלנד

ב-1 ביוני 2009 חתם ואקמה לשלוש שנים באאולו פאלו מהליגות הנמוכות בפינלנד. ב-1 ביולי ואקמה הושאל לעונה לקופס מליגת העל הפינית, ואקמה ערך את הופעת הבכורה בניצחון 0-3 על רובניימן פאלוסאורה, כשהוא כבש שער ונבחר לשחקן המשחק. בהמשך העונה התבטא מאמן אינטר טורקו ג'וב דראגטסמה ההולנדי כשהתראיין לתקשורת המקומית לאחר ההפסד לקופס והצהיר שדיקסון ואקמה הוא החלוץ הטוב ביותר שהוא אי פעם ראה בליגת העל הפינית.

#### אולבורג

ב-1 בספטמבר 2010 הושאל ואקמה לאולבורג מליגת העל הדנית. במהלך תקופת ההשאלה, ואקמה כבש שער אחד בשבע הופעות, אך לא התאקלם וב-31 בדצמבר עזב את אולבורג.

#### חזרה לפינלנד

ב-1 באפריל 2011 חזר ואקמה לפינלנד והושאל לקופס עד לסוף העונה, בעונה זו כבש ואקמה 7 שערים ב-20 הופעות. בסיום עונה זו הסתיים החוזה בין ואקמה לקבוצת אאולו פאלו.

### התקופה באסיה

באפריל 2012, ואקמה חתם על חוזה בן חמישה חודשים עם סונג לאם נג אן מליגת העל הווייטנאמית. ואקמה הבקיע בהופעת הבכורה שלו עבור סונג לאם נג אן, כשהוא עולה מהספסל במחצית השנייה וקבע שוויון בדקה ה-93 נגד סאי גון סואן תאן במחזור ה-14 של הליגה, המשחק הסתיים 2-2. במהלך העונה כבש ואקמה 10 שערים ב-13 הופעות. בסיום העונה ואקמה סירב להאריך את חוזהו בקבוצה.

בפברואר 2013 חתם ואקמה בקלאנטן מליגת העל המלזית. ואקמה ערך את הופעתו הבכורה נגד מזיאה מרפובליקת המלדיביים במסגרת הגביע אסיה. בהמשך העונה זכה עם קבוצתו בגביע אסטרו. בסך הכל ערך ואקמה 9 הופעות בליגה כשבמהלכם כבש 3 שערים.

בדצמבר חתם ואקמה בפהנג מליגת העל המלזית. ב-8 במרץ 2014 ואקמה כבש צמד מול אנגקטן תנטרה. ב-7 ביוני זכה ואקמה עם פהנג בגביע אסטרו לאחר שניצחו את פאלדה יונייטד, במהלך המשחק כבש ואקמה את שער הניצחון בדקה ה-89. בהמשך העונה ואקמה סייע לפהנג לזכות בגביע הליגה נגד ג'והור דארול טאזים כשהוא כובש שני שערים ומכריע את המשחק בפנדלים.

### אנז'ה

לקראת עונת 2016/2017 חתם ואקמה באנז'ה מליגת העל הצרפתית. ב-24 בספטמבר 2016 כבש שער עצמי בהופעתו הבכורה מול מונקו.

### פאהאנג

בפברואר 2019 חזר ווקאמה לאחר שנתיים ללא כדורגל לפהנג מליגת העל המלזית וסיפק הופעת בכורה פנומנלית עם צמד, שלושה בישולים ומשחק אדיר.

תארים
-----

קלאנטן
* גביע אסטרו: 2013

פהנג
* גביע אסטרו: 2014
* גביע הליגה: 2014

חיים אישיים
-----------

דיקסון ואקמה נולד וגדל בלאגוס בירת ניגריה לשעבר. אחיו הקטן אנתוני ואקמה שחקן כדורגל, אשר משחק בטרבזונספור מליגת העל הטורקית.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר FootballDatabase.eu
* עמוד השחקן באתר flashscore
* עמוד השחקן באתר sofascore
* "לא ראיתם חצי מהיכולת של טוני, הוא טופ אירופי" (אורכב 23.05.2016 בארכיון Wayback Machine) באתר ספורט 1
"**Jealousy**" (בעברית: "**קנאה**") הוא שיר של להקת הרוק הבריטית קווין ששוחרר במקור באלבומם השביעי *Jazz* משנת 1978, ושנה מאוחר יותר שוחרר כסינגל הרביעי והאחרון מהאלבום. השיר נכתב על ידי פרדי מרקיורי.

נכון לאוגוסט 2023, השיר הושמע למעלה מ-12 מיליון פעמים בספוטיפיי.

רקע לשיר
--------

השיר שוחרר רק בחמש מדינות כסינגל: ארצות הברית, קנדה, ברזיל, ניו זילנד ובברית המועצות, אך לא הצליח להיכנס למצעדים בשום מקום. הסינגל היה הסינגל היחיד של הלהקה בברית המועצות. בברית המועצות, הבי-סייד לסינגל היה Don't Stop Me Now, אך ביתר המדינות הבי-סייד היה "Fun It". ב-1980, השיר נכלל ברשימת השירים של אולימפיאדת מוסקבה (1980). Jealousy נכתב בידי פרדי מרקיורי, וכולל את בריאן מיי שמנגן בגיטרה אקוסטית שלו Hallfredh. הגיטרה קיבלה גשר חלופי מעץ קשיח, מסותת שטוחה, עם חתיכה קטנה של סריג חוט קטן שהונח בינו לבין המיתרים של הגיטרה ששכבו בעדינות מעל. המיתרים יצרו אפקט באזינג של סיטאר. האפקט הזה כבר שומש בשיר "White Queen (As It Began)" מאלבומם Queen II. במגזין בילבורד חשו כי האפקט הזה גרם לשיר להישמע בסגנון של הביטלס ("ביטלסקי"). כל הקולות הוקלטו על ידי מרקיורי.

ביקורת על השיר
--------------

במגזין קאש בוקס אמרו כי השיר מתחיל עם "קטע פתיחה מעניין של פסנתר וצליל של סיטאר. הם אמרו עוד כי לשיר יש "מקצב נוקשה, תיפוף מובהק, נגינת פסנתר ישירה וקולות תזמור אופייניים" וש"הקולות של פרדי מרקיורי מעוררים" ו"נגינת הגיטרה של בריאן מיי בלתי רגילה". ברקורד וורלד אמרו כי "Jealousy" היא בלדה קלילה יותר מאשר שירי קווין הטיפוסיים.

קרדיטים
-------

* פרדי מרקיורי - שירה וקולות רקע, פסנתר.
* בריאן מיי - גיטרה אקוסטית.
* רוג'ר טיילור - תופים.
* ג'ון דיקון - גיטרה בס.

קישורים חיצוניים
----------------

* מידע על היצירה "Jealousy" באתר מיוזיק בריינז

הערות שוליים
------------

1. ↑  *Jealousy - Remastered 2011*, 1978-11-10, נבדק ב-2023-08-22

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: 02063158-60e7-315b-b9da-9c452bccf15d

 |
**IMC - ועידת הקניונים ורשתות המסחר בישראל** היא הפסגה השנתית של כל בכירי ענף הקניונים ורשתות המסחר בישראל.

היסטוריה
--------

בישראל למעלה מ-300 קניונים ומרכזי מסחר פעילים המאגדים בתוכם מאות רשתות מסחר קמעונאיות. אחוז ניכר מהצריכה הפרטית בישראל מתבצע בענף זה ומועסקים בו כ-200,000 איש.

בשנת 2006 התקיימה הוועידה השנתית הראשונה של הענף שהפכה לאירוע השנתי. בכל ועידה נוטלים חלק למעלה מ-800 בכירות ובכירי הענף ובהם בעלי החברות, המנכ"לים והסמנכ"לים.

הוועידה היא פרי יוזמתו של דדי ריזל המשמש זה 14 שנה גם כיו"ר הוועידה וכמפיקה בפועל.

כנסים נוספים
------------

במקביל לכנס המרכזי נערכים מספר אירועים נוספים:

1. **כנס מנהלי כספים ברשתות הקמעוניות** - כנס שנתי זה עוסק במגוון נושאים מקצועיים הקשורים בניהול מערכי הכספים של רשת חנויות קמעונאית והוא מיועד למנהלי הכספים, בעלי חברות, מנכ"לים ומנהלים. הכנס הראשון נערך בינואר 2019.
2. **כנס מנהלי אחזקה ותפעול**
3. **סיורי קניונים בחו"ל** - אחת לשנה, מארגנים מפיקי הוועידה קבוצת מנכ"לים ובכירים לסיור קניונים ברחבי העולם.

קישורים חיצוניים
----------------

ויקישיתוף מדיה וקבצים בנושא **ועידת הקניונים ורשתות המסחר בישראל** בוויקישיתוף
* אתר האינטרנט הרשמי של ועידת הקניונים ורשתות המסחר בישראל
**הר אדג'ל** (באנגלית: **Mount Edgell**) הוא הר גבוה, בחוף המערבי של חצי האי האנטארקטי שבאנטארקטיקה.

ההר ממוקם ממזרח לכף ג'רמי, המהווה את הצד המזרחי של הכניסה הצפונית למפרץ ג'ורג' השישי.

גובהו של ההר 1,675 מטרים מעל פני הים; והוא ההר ה-2,500 בגובהו באנטארקטיקה.

היסטוריה
--------

### גילוי ומיפוי ההר

ההר התגלה על ידי המשלחת הצרפתית הרביעית לאנטארקטיקה אשר חקרה את אנטארקטיקה בין השנים 1908–1910 בפיקודו של ז'אן-בפטיסט שארקו.

שארקו ראה את ההר ממרחק גדול וחשב כי מדובר באי.

המשלחת הבריטית אל ארץ גרהאם חקרה את האזור בשנים 1936–1937 בפיקודו של ג'ון רידוך ריימיל, ולא מצאה במקום אי - אלא מצאה את חצי האי של כף ג'רמי, ואת הר אדג'ל שעליה.

### מקוה השם

שארקו, שחשב כי מדובר באי קרא לו "האי גורדון בנט" (בצרפתית: Ile Gordon Bennett), על שמו של ג'יימס גורדון בנט ג'וניור (.James Gordon Bennett, Jr) עורך עיתון הניו יורק הראלד, שהעניק סיוע כספי למשלחת.

המשלחת הבריטית אל ארץ גרהאם, קראה להר בשמו הנוכחי, על שמו של סר ג'ון אוגוסטין אדג'ל (Sir John Augustine Edgell), ההידרוגרף של הצי הבריטי בין השנים 1932–1945.

לקריאה נוספת
------------

• Leat, Philip T.; Scarrow, Jane H. 1994, **Central volcanoes as sources for the Antarctic Peninsula Volcanic Group**, Antarctic Science, 6 (3). 
• United States. Defense Mapping Agency. Hydrographic Center, **Sailing Directions for Antarctica: Includes Islands South of Latitude 60°**, P 204

קישורים חיצוניים
----------------

* הר אדג'ל באתר הסקר הגאולוגי של ארצות הברית
* הר אדג'ל באתר הגאזט האנטארקטי המשווה SCAR של ממשלת אוסטרליה
* הר אדג'ל באתר peakery

הערות שוליים
------------

1. 1 2 3 4 5 6 7 8 9 10 11 12 13  מידע גאוגרפי והיסטורי
2. ↑  הרי אנטארקטיקה לפי גובהם
**שיר אלבמה** או **ירח אלבמה** או **ויסקי באר** (**Alabama Song** or **Whisky Bar** or **Moon of Alabama**) הוא שיר מאת ברטולט ברכט וקורט וייל. השיר נכתב על ידי ברכט ב-1927 ומופיע בספרו Hauspostille. קורט וייל הלחין את השיר עבור האופרה "עלייתה ונפילתה של העיר מהגוני", שם הוא מופיע במערכה הראשונה מפי הזונה ג'ני סמית וחברותיה. השיר בנוי משתי חטיבות בסגנון פוקסטרוט ובסגנון בלוז. הופעת הבכורה של השיר הייתה על ידי הזמרת לוטה לניה במרץ 1930. השיר מושר באנגלית בכל הפקות האופרה, גם כאשר יתר האופרה מושרת בגרמנית.

גרסאות כיסוי ידועות
-------------------

### הדלתות

בשנת 1967 ביצעה את השיר להקת "הדלתות" באלבום "The Doors" תחת השם "Alabama Song (Whiskey Bar)". הסולן ג'ים מוריסון שינה מעט את המילים, ובמקום "Show us the way to the next pretty boy" (הראו לנו את הדרך לבחור היפה הבא) הוא שר: "Show me the way to the next little girl" (הראו לי את הדרך לילדה הקטנה הבאה). בתחנת הרדיו הישראלית גלגלצ, מושמעת גרסה זו בכל ליל שבת לפני חצות (עד 2017).

### דייוויד בואי

ב-15 בפברואר 1980 הוציא דייוויד בואי תקליטון ובו בצד אחד השיר "שיר אלבמה" ובצידו השני גרסה אינסטרומנטלית לשיר "Space Oddity". התקליטון זכה להצלחה והגיע למקום ה-23 במצעד הסינגלים הבריטי. בואי שר את השיר מאז גם בהופעותיו, לרוב יחד עם "בנמל באמסטרדם" של ז'אק ברל.

### גרסאות נוספות

השיר הוקלט גם על ידי נינה סימון, בט מידלר, אוטה למפר, מוני עובדיה, מקס ראבה ומריאן פיית'פול.

קישורים חיצוניים
----------------

* מידע על היצירה "שיר אלבמה" באתר מיוזיק בריינז
* מידע על הקומפוזיציה "שיר אלבמה" באתר AllMusic
* גרסאות נוספות ל"שיר אלבמה" באתר SecondHandSongs
* מילות השיר המקורי
* ביצוע של השיר על ידי דייוויד בואי, באתר יוטיוב

הערות שוליים
------------

1. ↑  מילות השיר של הדלתות

|  |  |
| --- | --- |
| בקרת זהויות עריכת הנתון בוויקינתונים | 
* GND: 1229068899
* MusicBrainz work: aa487a25-62db-3673-a570-63a5472d2e85

 |
**הר אדרד** (באנגלית: **Mount Edred**) הוא הר נישא המכוסה קרח, המהווה את הקצה הדרומי של רכס דאגלס באי אלכסנדר, שבאנטארקטיקה.

ההר ממוקם במרחק 16 קילומטרים מקו החוף, של מפרץ ג'ורג' השישי.

גובהו של ההר 2,195 מטרים מעל פני הים. ההר הוא ההר התשיעי בגובהו בארץ אלכסנדר (הר קאלה גבוה ממנו, והר ספיבי נמוך ממנו).

היסטוריה
--------

### גילוי ההר

ההר נצפה לראשונה על ידי לינקולן אלזוורת' במהלך טיסתו הטרנס-אנטארקטית ב-23 בנובמבר 1935.

ההר מופה לראשונה בהתבסס על תצלומי אוויר שצולמו בטיסה זו על ידי ו. ל. ג'י. ג'וארג (W.L.G. Joerg).

הצד המזרחי של ההר נסקר לראשונה על ידי המשלחת הבריטית אל ארץ גרהאם בשנת 1936, ונסקר בשנית על ידי סקר שטחי חסות איי פוקלנד בשנת 1949.

הצד המערבי של ההר מופה כולה בהתבסס על תצלומי האוויר שצולמו על ידי משלחת החקר האנטארקטית רון, בין השנים 1947–1948, ועל ידי סקר שטחי חסות איי פוקלנד בשנת 1960.

### מקור השם

אנשי סקר שטחי חסות איי פוקלנד קראו להר על שמו של אדרד שמלך באנגליה משנת 946 ועד שנת 955; וזאת בדומה לאתרים אחרים ברכס דאגלס הנקראים על שמם של מלכים סקסוניים.

ראו גם
------

* הר אתלוולף
* הר אתלרד
* הר אתלסטאן
* הר אגברט
* רכס אתלברט
* הר אלפרד

לקריאה נוספת
------------

• Damien Gildea, **Antarctic Peninsula - Mountaineering in Antarctica: Travel Guide**

קישורים חיצוניים
----------------

* הר אדרד באתר הסקר הגאולוגי של ארצות הברית
* הר אדרד באתר הגאזט האנטארקטי של ממשלת אוסטרליה
* הר אדרד באתר הגאזט האנטארקטי המשווה SCAR של ממשלת אוסטרליה
* הר אדרד באתר peakbagger
* המרחקים בין הר אדרד לאתרים באנטארקטיקה באתר peakery
* תחזית מזג אוויר עדכנית ארוכת טווח עבור הר אדרד (לפי גבהים)

הערות שוליים
------------

1. 1 2 3 4 5 6 7 8  מידע גאוגרפי והיסטורי
2. ↑  מידע על מקור שם ההר
**פוגרום טריפולי** התרחש בליל 5 ביוני 1967 בעיר טריפולי שבלוב. בפוגרום נרצחו 18 יהודים ונפצעו 25. בעקבות הפוגרום, ברחו יהודים רבים מלוב, והקהילה היהודית שם נפסקה.

אירועים
-------

לפני הפרעות של 1967, התרחשו בלוב שני פוגרומים גדולים: בפרעות טריפולי (1945) נרצחו 132 יהודים, ובפרעות טריפולי (1948) נרצחו 13 או 14 יהודים. המהומות של 1967 פרצו בתגובה למלחמת ששת הימים בין ישראל והעולם הערבי. מנהיגים ערבים, ובמיוחד נשיא מצרים, גמאל עבד אל נאצר, שידרו הצהרות פומביות הקוראות להשמדת ישראל ובתמיכה בעניין הערבי.

בליל ה-5 ביוני 1967, באותו יום שבו החלה המלחמה, תקפו מאות לובים מוסלמים בתים ועסקים יהודיים ברובע היהודי בעיר, ושרפו את בית הכנסת בית-אל עד היסוד. פורעים תקפו והציתו בתים, חנויות ומכוניות של יהודים, בנוסף לבזיזת רכוש יהודי. אחד הניצולים סיפר שבשלב מסוים הציתו מתפרעים צמיגים, השליכו אותם לחנויות וסגרו את החנויות על מוכריהן היהודים. 60% מכל נכסי היהודים, הציבוריים והפרטיים כאחד, הושמדו.

אדריס הראשון מלך לוב הורה למשטרה החשאית לאסוף את האוכלוסייה היהודית, ולהעביר 3,000 יהודים לבסיס צבאי בריטי לשעבר במדבר הלובי. קבוצת מתפרעים הצליחה במהלך המבצע הזה להתחפש לשוטרים, לחטוף ולרצוח תשעה מבני משפחת לוזון, בהם שני הורים ושבעה ילדים. צוות ועובדים של חברת התעופה האיטלקית אליטליה (Alitalia) הגיבו גם הם בהגנה על יהודים שנמלטו לשדה התעופה. הצוות הדף המון מתפרעים להגיע לשדה התעופה והצליח לחלק כרטיסי טיסה רבים ליהודים. מאמציה של אליטליה הסתייעו על ידי הרב הראשי של רומא אליו טואף ובממשלת איטליה.

בסך הכל נהרגו בפוגרום 18 יהודים ולפחות 25 נפצעו.

הפוגרום היה המסמר האחרון בארון הקבורה לתולדות היהודים בלוב. 4,100 יהודים הצליחו לברוח לאיטליה, כולל 2,500 שהגיעו לרומא דרך אליטליה. לאחר שמועמר קדאפי תפס את השלטון בהפיכה ב-1969, הוא הורה על מסע רדיפה נגד המיעוט היהודי בארצו, מה שהניע את 100 היהודים שנותרו להימלט מהמדינה.

ראו גם
------

* פרעות טריפולי (1945)
* פרעות טריפולי (1948)

קישורים חיצוניים
----------------

* הפרעות בלוב (1967,1948,1945) רקע, מהלך, תוצאות ותגובות, באתר מרכז מורשת יהודי לוב.

הערות שוליים
------------

1. ↑  Cnaan Liphshiz, Libya’s Jewish graveyards were destroyed. They are being rebuilt online. Jewish Telegraphic Agency, ‏1 בספטמבר 2021
2. ↑  Dr. David Gerbi, The Jewish Holocaust in Tripoli: In 1967 June the 5th, ‏1 במאי 2017
**זגורסקי שטרוקלי** (קרואטית: **Zagorski štrukli**) הוא קינוח העשוי מבצק המוגש אפוי או מבושל ממטבח הקרואטי, נפוץ במחוז זגרב ובצפון קרואטיה. המנה מזכירה את השטרוקלג'י, קינוח דומה מן המטבח הסלובני השכן.

הכנת זגורסקי שטרוקלי מבושל או מטוגן מאוד דומות זה לזה. מניחים שכבה שטוחה ומאוד עבה של בצק על השולחן. יוצקים שכבה דקה של קוטג' עם ביצים, שמנת חמוצה ומלח בישול באופן אחיד. את הבצק מגלגלים לרוחב משני הקצוות עד ששני הרולים נפגשים, את התוצר חותכים לחתיכות בגודל של 10 עד 20 סנטימטרים.

כדי לקבל זגרוסקי שטרוקלי אפוי, מניחים את חתיכות הבצק בתבנית אפייה, מצפים אותם בנדיבות בשמנת, אופים את התבנית במשך 45 דקות עד שהבצק מקבל גוון אדמדם מלמעלה. עבור הגרסה המבושלת, מניחים את יריעות הבצק במחבת מעל סיר עם מים רותחים. מטגנים מעט בצל ופטרוזיליה בנפרד ומוסיפים אותם למחבת. את השטרוקלי מבשלים במשך כעשרים דקות.

המאכל נחשב למנה לאומית של קרואטיה, שכן בשנת 2007 הוא התווסף לרשימת המורשת התרבותית הבלתי מוחשית של קרואטיה.

קישורים חיצוניים
----------------

ויקישיתוף מדיה וקבצים בנושא **זגורסקי שטרוקלי** בוויקישיתוף
* הקינוחים של סלובניה, במגזין את, ‏25 באפריל 2009

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"זגורסקי שטרוקלי"**.
**מישל מוּר** (בערבית: **ميشال المرّ**; תעתיק מדויק: **מישאל אלמר**;‏ 29 בספטמבר 1932 – 31 בינואר 2021) היה פוליטיקאי ואיש עסקים לבנוני.

ביוגרפיה
--------

מור נולד בבתע'רין שבהר הלבנון ב-29 בספטמבר 1932 למשפחה יוונית אורתודוקסית. הוא למד הנדסה אזרחית באוניברסיטת סנט ג'וזף וסיים את לימודיו בשנת 1955.

הוא החל את הקריירה העסקית שלו בסיירה לאון שם ייסד חברת בנייה ממנה עשה את הונו. בשנת 1960 ניסה לראשונה להיבחר אל הפרלמנט הלבנוני בבחירות הכלליות מטעם המפלגה הסורית הסוציאלית-לאומית, אך לא נחל הצלחה. מור ניסה בשנית בבחירות 1964 אך נכשל פעם נוספת. הוא נבחר לראשונה לפרלמנט הלבנוני בבחירות 1968 הפעם לאחר שרץ מטעם מפלגת הכּתאאֶבּ הלבנונית (הפלנגות הנוצריות) של פייר ג'ומאייל. בבחירות 1972 נכשל פעם נוספת להיבחר לפרלמנט. במהלך מלחמת האזרחים בלבנון בין השנים 1975 ל-1990 צידד בפלנגות הנוצריות וכן בכוחות הלבנוניים של בשיר ג'ומאייל. באמצע שנות ה-80 תמך במיוחד בגישתו הפרו-סורית של מנהיג הפלנגות, אלי חובייקה ולקח חלק פעיל במשא ומתן על ההסכם התלת-צדדי (אנ') שנחתם בדמשק בשנת 1985 על ידי מנהיגי שלושת המחנות הלוחמים במלחמת האזרחים, וליד ג'ונבלאט, מנהיג המפלגה הסוציאליסטית הפרוגרסיבית שייצגה בעיקר את הדרוזים, נביה ברי, מנהיג אמל השיעית ואלי חובייקה מנהיג הפלנגות הנוצריות, כדי לשים קץ למלחמה על ידי הכנסת כוח שמירת שלום סורי שיפריד בין המחנות הלוחמים ובכך ישים קץ למלחמה ובנוסף יגביר את האחיזה והשליטה הסורית בלבנון.

לאחר חתימת הסכם טאיף וסיומה של מלחמת האזרחים נבחר מור לפרלמנט הלבנוני בבחירות 1992, 1996, 2000, 2005, 2009 ו-2018 ועד מותו כיהן כיו"ר המפלגה העצמאית "בלוק דו מטן" (Bloc du Metn). מור כיהן בתפקידים רבים בממשלות לבנון לדורותיהן, גם כעצמאי וגם מטעם רשימה. בתפקידו האחרון כיהן כשר הפנים וכשר לענייני הכפר.

מור נפטר ב-31 בינואר 2021.

חיים אישיים
-----------

מור נישא לסילביה אבוג'ודה בשנת 1957 ולהם שלושה ילדים: אליאס שכיהן כשר ההגנה בממשלת לבנון, מירנא, ראש מועצת כפרי נפת אל-מתן בהר הלבנון ולנא.

הערות שוליים
------------

1. 1 2 3 4 5  OLJ, Michel Murr, veteran of Lebanese politics, died of Covid-19, L'Orient-Le Jour, ‏31 בינואר 2021 (בצרפתית)
פירוש נוסף ערך זה עוסק בהר ברכסי פלינדרס, במדינת אוסטרליה הדרומית, שבאוסטרליה. אם התכוונתם למשמעות אחרת, ראו הר בראון (פירושונים).

**הר בראון** (באנגלית: **Mount Brown**) הוא הר במדינת אוסטרליה הדרומית, שבאוסטרליה.

ההר ממוקם ברכסי פלינדרס, 20 קילומטרים ממזרח לעיר פורט אוגוסטה.

גובהו של ההר 964 מטרים מעל פני הים.

היסטוריה
--------

### גילוי וחקר ההר

הנווט הבריטי מתיו פלינדרס גילה את ההר ב-9 במרץ 1802.

הבוטנאי הסקוטי רוברט בראון (Robert Brown) וכן פרדינד באוור (Ferdinand Bauer), וויליאם וסטאל (William Westall), אנשי הצוות המדעי שהפליג על אה"מ אינווסטיגייטור (HMS Investigator), במסגרת משלחת החקר שהוביל הנווט הבריטי מתיו פלינדרס, טיפסה על ההר ב-10 וב-11 במרץ 1802, והיו האירופאים הראשונים שראו את ההר וטיפסו לפסגתו.

### מקור השם

שמו של ההר ניתן לו על ידי מתיו פלינדרס ב-9 במרץ 1802.

פלינדרס קרא להר על שמו של בראון, איש משלחת החקר.

### שמורת טבע

מאז 1993, ההר נמצא בתוך שמורת הטבע - "פארק השימור הר בראון" (או "שמורת הטבע הר בראון" באנגלית: Mount Brown Conservation Park).

תיירות
------

בהר מספר שבילי הליכה, כאשר "מסלול ההליכה פסגת הר בראון" (Mount Brown Summit Hike) מוביל לפסגת ההר. שביל אחד הוא שביל לולאתי שאורכו 11.6 קילומטרים, ואחר הוא שביל לולאתי שאורכו 15 קילומטרים.

שביל הייסן (שביל הליכה החוצה את מדינת אוסטרליה הדרומית) עובר בשטח שמורת הטבע הר בראון.

על פסגת ההר מצויה נקודת תצפית, הקרויה על שמו של רוברט בראון, ומנציחה את פועלו.

קישורים חיצוניים
----------------

* הר בראון באתר monument australia
* אתר שמורת הטבע הר בראון
* מסלולי הליכה וטיפוס באזור הר בראון
* מזג אוויר נוכחי מעודכן בהר בראון
	+ תחזית מזג אוויר עדכנית ארוכת טווח עבור הר בראון
	+ נתוני מזג אוויר היסטוריים וסטטיסטיקות מזג אוויר עבור הר בראון

הערות שוליים
------------

1. 1 2 3  מידע גאוגרפי והיסטורי
2. 1 2 3 4 5  1-מידע היסטורי
3. 1 2 3  פעילות פנאי בשמורת הטבע הר בראון
4. ↑  הפארקים בהם עובר שביל הייסן